Virallinen lehti nro C 402 , 22/12/1998 s. 0060



KIRJALLINEN KYSYMYS E-1025/98 esittäjä(t): Georg Jarzembowski (PPE) komissiolle (6. huhtikuuta 1998) Aihe: Tavaroiden kuljetusalan tarkastusten tiheys Euroopan unioni soveltaa jäsenvaltioiden tavaraliikenteeseen vuodesta 1988 tie- ja yritystarkastusten vähimmäistasoa. Komission uusimmasta kertomuksesta, joka koskee tieliikenteen sosiaalisten määräysten noudattamisen tarkastuksia, ilmenee, että tarkastusten todellinen tiheys vaihtelee suuresti unionin eri jäsenvaltioissa. Esimerkiksi Ruotsissa ja Portugalissa saavutetaan vain 13-15 prosenttia tarkastusten vähimmäistasosta. Italiasta, Itävallasta ja Kreikasta ei ole saatavissa mitään tarkastuksia koskevia tilastotietoja. Sitä vastoin Saksassa tehdään neljä kertaa niin paljon tarkastuksia kuin yhteisön oikeus edellyttää. Niistä suuri osa on yritystarkastuksia. Tähän liittyen kysyn komissiolta: 1. Mihin toimenpiteisiin komissio ryhtyy vastustaakseen tarkastusten vähimmäistason noudattamatta jättämistä tai mainittujen jäsenvaltioiden tarkastuksia koskevien tilastotietojen puuttumista? 2. Onko myös komissio sitä mieltä, että tarkastusten tasojen yhä suurempi poikkeavuus toisistaan johtaa sisämarkkinoiden kilpailun vääristymiseen? 3. Mitä komissio ehdottaa tehtäväksi, jotta jäsenvaltioissa suoritettavien tarkastusten lukumäärä saataisiin vastaamaan kansallisen kuljetussektorin osuutta Euroopan tavarankuljetuksista? Komission jäsenen Neil Kinnockinkomission puolesta antama vastaus (29. toukokuuta 1998) Tieliikenteen sosiaalilainsäädännön yhdenmukaistamisesta 20 päivänä joulukuuta 1985 annettua neuvoston asetusta (ETY) 3820/85 koskevassa komission 18. täytäntöönpanoraportissa (vuodet 1993-1994)(1) ilmoitetaan, mitkä maat eivät ole tehneet säädettyä määrää vuosittaisia tarkastuksia ja mistä syystä asetuksen edellyttämää tasoa ei nähtävästi ole saavutettu. Itävalta, Ruotsi ja Suomi olivat liittyneet Euroopan talousalueeseen vuonna 1994 ja olivat tekemässä muutoksia täytäntöönpanosta vastaavissa virastoissaan voidakseen soveltaa tätä yhteisen liikennepolitiikan osaa. Tästä syystä komissio ymmärtää, että lyhyt sopeutumiskausi on tarpeen. Belgian ja Portugalin toimittamat tilastot olivat puutteellisia, joten oli vaikeaa arvioida täsmällisesti, kuinka hyvin ne olivat noudattaneet tarkastuksia koskevia asetuksen vähimmäisprosenttilukuja. Komissio on pyytänyt kumpaakin jäsenvaltiota antamaan asiasta perusteellisemmat tiedot, koska niiden tähänastiset tilastot saattavat antaa puutteellisen kuvan täytäntöönpanosta näissä valtioissa. Erityisesti komissio on suositellut, että nimettäisiin yksi ministeriö koordinoimaan kyseisten tilastojen esittämistä. Komissio on aloittanut rikkomisesta johtuvan menettelyn Kreikkaa ja Italiaa vastaan, koska nämä eivät ole toimittaneet vaadittuja tietoja. Komissio ei kannata sellaista järjestelyä, jossa jäsenvaltiota koskeva tarkastusten kiinteä ja pakollinen vähimmäisprosenttimäärä riippuisi jäsenvaltion kuljetusalan kansainvälisen kuljetustoiminnan laajuudesta. Asetus koskee nimittäin myös kotimaisia kuljetuksia, joten tällainen lähestymistapa olisi huono lähtökohta tarvittavalle noudattamisen valvonnalle. (1) KOM(97) 698 lopullinen.